- Det er gået helt efter planen. Sådan lød meldingen lørdag aften, efter massetestningen af over en kvart million nordjyder gik i gang fra morgenstunden. - Vi har været rigtig tilfredse med den opbakning, der har været blandt borgerne i de testkommuner, vi har kørt på, siger Jan Nybo, der er chef for Covid-19-testindsatsen i Nordjylland. Lørdag nåede man det maksimale antal på 10.000 tests, der lige nu er kapacitet til. Af dem blev 1500-1600 testet i Arena Nord i Frederikshavn, hvor TV2 Nord mødte chefen for testindsatsen til en status. Han har dagen igennem ført tilsyn med, og haft overblik over, de otte nye testtilbud i de to kommuner Frederikshavn og Thisted. Opjusterer antal tests Imens massetestningen var i fuld gang lørdag eftermiddag, meldte regeringen ud, at der opjusteres, så 18.000 kan blive testet om dagen. Og det er regionen parate til, fortæller Jan Nybo. - Vi er først og fremmest glade for, at vi får tildelt den ekstra testkapacitet, så vi kan afvikle massetestningen endnu hurtigere, end den oprindeligt var planlagt. Massetestningen er blevet iværksat på få dage og er et samarbejde blandt mange - også regionerne imellem. - Alle regioner har meldt positivt ind, så de hjælper os med både biler og testpersonale, siger testchef Jan Nybo. Brug hjemmeside eller telefon Flere tests betyder også flere tidsbestillinger. Tidligere har der været udfordringer med, at hjemmesiden coronaprøver.dk har været overbelastet, men de mange tusinde nordjyder, der i disse dage klikker sig ind på hjemmesiden, kan forvente, at teknikken kører, som den skal, lyder det fra Jan Nyhus. - IT-mæssigt kører det upåklageligt. Så alle kan booke deres tid, inden de kommer til tests. Jan Nybo understreger, at det er vigtigt, at nordjyderne bestiller en tid på forhånd. - Jeg håber, man fortsætter opbakningen, og jeg håber, man møder massivt frem til at blive testet. Og så skal man altid huske at bestille en tid på coronaprøver.dk, lyder budskabet fra Jan Nybo, der er chef for den nordjyske testindsats. For borgere i de berørte kommuner, der ikke har mulighed for at tilgå internet, anbefaler regionen, at man kontakter coronahotlinen på 70 20 02 33 , hvor man kan få råd og vejledning og booke sin tid med deres hjælp. Massetestningen begynder i de fem øvrige kommuner, der er berørte af den muterede virus fra mink, så snart testningen i de to kommuner Frederikshavn og Thisted er overstået. I indslaget her kan du se, hvordan massetestningen foregik i blandt andet Sæby:

Opsummering:
Lørdag begyndte massetestningen af 280.000 nordjyder. På førstedagen nåede 10.000 igennem, men snart kan endnu flere bestille tid.